28-årige Matt Pope er blevet pirat. Canadieren, som har 199 AHL-kampe bag sig, har underskrevet en et-årig kontrakt med Aalborg Pirates. - Der er ingen tvivl om, at det er en klassespiller, vi har fået ind her. Matt Pope var inde omkring Vancouver Canucks' NHL-hold, hvor han spillede nogle træningskampe og også scorede et mål. Desuden har han på tredjebedste niveau i ECHL produceret 96 points i 84 kampe og 42 af disse points var altså mål, siger Frederik Åkesson, direktør i Aalborg Pirates, som er sikker på, at klubben har fundet sig en notorisk målscorer. Matt Pope spillede i sidste sæson 47 kampe for AHL-klubben Hershey Bears. Aalborg Pirates har også forlænget kontrakten med backen Daniel Madsen til også at omfatte den kommende sæson.

Referat:
Den canadiske forward Matt Pope skal score mål for Aalborg Pirates i den
kommende sæson.